**ДАННИ ОТ ГОДИШНИЯ ДОКЛАД ЗА ДЕЙНОСТТА НА СЪДИЛИЩАТА В РАЙОНА НА ОКРЪЖЕН СЪД - ГАБРОВО**

**ПРЕЗ 2021 ГОДИНА**

Данните от Годишния доклад за дейността на съдилищата в района на Окръжен съд - Габрово през 2021 година показват, че през отчетния период в Окръжния съд са постъпили общо **897** дела, от които **589** граждански и търговски и **308** наказателни. Статистиката сочи увеличение на постъплението спрямо 2020 година и доближаване до броя новообразувани дела през 2019 година. С останалите неприключени производства от предходни периоди, през годината е имало за разглеждане общо **1 046** дела, от които **715** граждански и търговски и **331** наказателни.

Свършените през отчетния период дела са общо **880**, от които **584** граждански и търговски и **296** наказателни. От всички свършени дела, 708 броя, или над 80 %, са приключили в тримесечен срок. Статистическите данни показват, че при увеличено постъпление през отчетния период при наказателните производства е запазен високият процент на делата, решени в инструктивния срок. При гражданските и търговските дела се установява леко отстъпление в показателя за срочност, дължащо се на трудности при връчване на съобщения и своевременното призоваване на страните и другите участници в процеса, неизготвяни в срок експертизи и др. обективни причини. Не на последно място, върху срочното приключване на всички дела са се отразили и затрудненията в хода на производствата, произтичащи от епидемичната обстановка в страната.

Добри резултати са налице по отношение качеството на постановените съдебни актове. В сравнение с предходната година, при приблизително еднакъв брой дела, върнати от инстанционен контрол, е налице увеличение на броя потвърдени актове, постановени по граждански и търговски дела. Запазва се високото равнище на недопуснатите до касационно обжалване решения и определения и е намален броят на изцяло отменените актове. При наказателните дела, съпоставката с предходната година показва, че е запазено достигнатото съотношение на потвърдени присъди, решения, определения и разпореждания на съда спрямо общия брой производства, върнати след проверка от по-горните инстанции.

**Данни за дейността на районните съдилища в района на Окръжен съд – Габрово през 2021 година**

През отчетния период новообразуваните дела в Районен съд – Габрово са 3 324, в Районен съд – Севлиево - 2 091, в Районен съд – Дряново - 660 и в Районен съд – Трявна – 431 броя. Съпоставката с предходната година показва, че във всички районни съдилища в съдебния окръг е налице увеличение на броя новообразувани производства, респективно и на общия брой дела за разглеждане, с изключение на Районен съд – Трявна, където са запазени нивата от 2020 г.

Свършените през годината дела в Районен съд - Габрово са общо 3 398, в Районен съд – Севлиево – 2 093, в Районен съд – Дряново - 693 и в Районен съд – Трявна – 439, като във всички районни съдилища е налице увеличаване на стойностите по този показател. От данните в доклада е видно, че въпреки повишената натовареност на съдиите и нарушения ритъм на работа с оглед епидемичната обстановка, срочността при разглеждане и решаване на делата остава на добро ниво.

Статистическите данни сочат, че през отчетния период най-голяма е била натовареността на съдиите, работили в Районен съд – Севлиево. Там се отчита съществен ръст по този показател в сравнение с предходните години, както по отношение на делата за разглеждане, така и по отношение на приключените производства. Леко повишение на натовареността се отчита и в районните съдилища в Габрово и Дряново, а в Районен съд – Трявна се запазват нивата от предходната година.

За качеството на правораздаването в районните съдилища свидетелства невисокият брой обжалвани актове спрямо всички постановени и подлежащи на обжалване такива, както и факта че над две-трети от върнатите след проверка от по-горна инстанция съдебни решения, присъди и определения са изцяло потвърдени.

*С пълното съдържание на Годишния доклад може да се запознаете* [*тук*](https://gabrovo-os.justice.bg/bg/3297)*.*

**15 март 2022 г. „Връзки с обществеността“**